《赠南岳冯处士二首》
唐代·曹唐

白石溪边自结庐，风泉满院称幽居。
鸟啼深树劚灵药，花落闲窗看道书。
烟岚晚过鹿裘湿，水月夜明山舍虚。
支颐冷笑缘名出，终日王门强曳裾。
寂寥深木闭烟霞，洞里相知有几家。
笑看潭鱼吹水沫，醉嗔溪鹿吃蕉花。
穿厨历历泉声细，绕屋悠悠树影斜。
夜静著灰封釜灶，自添文武养丹砂。

作者简介：曹唐，唐代诗人。字尧宾。桂州（今广西桂林）人。生卒年不详。初为道士，后举进士不第。咸通(860～874)中，为使府从事。曹唐以游仙诗著称，其七律《刘晨阮肇游天台》、《织女怀牵牛》、《萧史携弄玉上升》等17首,世称"大游仙诗"。《唐才子传》称他"作《大游仙诗》50篇"，则当有遗佚。其七绝《小游仙诗九十八首》，尤为著名。